U Ministarstvu znanosti i obrazovanja danas je između Vlade i Europske svemirske agencije (ESA-e) potpisan Sporazum o suradnji u mirnodopske svrhe. Sporazum su potpisali ministrica Blaženka Divjak i voditelj Ureda za međunarodnu suradnju Frédéric Nordlund.

Sporazum će, kako najavljuju, ubrzati razvoj područja od meteorologije i zaštite okoliša do satelitske navigacije i robotike, a trebao bi ubrzati i umrežavanje hrvatskih znanstvenika i gospodarstva u Europi. Ministrica Divjak evidentno je euforična zbog ovog Sporazuma pa kaže kako ćemo “možda uskoro imati i Rimac automobil u svemiru”.

Sporazum @esa i @VladaRH ubrzat ce se umrezavanje HR znanstvenika i gospodarstva u Europi, razvoj podrucja od meteorologije i zastite okolisa do satelitske navigacije i robotike. Kaze Divjak: mozda cemo uskoro imati i Rimac automobil u svemiru #n1info — Antonio Zavada (@azavada) February 19, 2018

U aktivosti uključene brojne ustanove RH

Kako navode iz ministarstva, svrha Sporazuma je uspostaviti pravni okvir za jačanje suradnje između Republike Hrvatske i Europske svemirske agencije u području istraživanja i mirnodopskog korištenja svemira te uvjete za provedbu projekata od obostranoga interesa.

Među vodećim hrvatskim ustanovama koje su uključene u aktivnosti u području svemira su Institut Ruđer Bošković, Državni hidrometeorološki zavod, Državna uprava za zaštitu i spašavanje, Hrvatska akademija znanosti i umjetnosti te fakulteti na vodećim hrvatskim sveučilištima iz područja poput elektrotehnike i računarstva, geodezije, prometa, strojarstva, brodogradnje itd.